อีคาลูอิต

อีคาลูอิต 1 กันยายน 2565. (อีนุกตีตุต: , ออกเสียง: ) เป็นเมืองหลวงของดินแดนนูนาวุตในประเทศแคนาดา โดยเป็นชุมชนที่ใหญ่ที่สุดและเป็นเมืองใหญ่เพียงเมืองเดียวของดินแดนดังกล่าว ก่อนปี ค.ศ. 1987 เมืองนี้มีชื่อเรียกว่า โฟรบิเชอร์เบย์ (Frobisher Bay) ตามชื่ออ่าวโฟรบิเชอร์ตรงมุมตะวันออกเฉียงใต้ของเกาะแบฟฟินซึ่งเป็นที่ตั้งของเมือง

ในปี ค.ศ. 1999 อีคาลูอิตกลายเป็นเมืองหลวงของนูนาวุตหลังจากการแบ่งนอร์ทเวสต์เทร์ริทอรีส์ออกเป็นสองดินแดนต่างหาก ก่อนเหตุการณ์นี้ อีคาลูอิตเป็นเมืองที่ไม่ค่อยสำคัญและไม่ค่อยเป็นที่รู้จักภายนอกเขตอาร์กติกของแคนาดา ด้วยจำนวนประชากรและการเจริญเติบโตทางเศรษฐกิจที่จำกัด เมืองมีสภาพโดดเดี่ยวและต้องพึ่งพิงสินค้าและอุปกรณ์นำเข้าที่มีราคาสูงเป็นหลัก เนื่องจากไม่มีถนน ทางรถไฟ หรือแม้กระทั่งเส้นทางเรือที่จะเชื่อมต่อกับพื้นที่ส่วนอื่นของแคนาดาเป็นเวลานานในแต่ละปี นอกจากนี้ อีคาลูอิตยังมีสภาพภูมิอากาศแบบขั้วโลก โดยได้รับอิทธิพลจากกระแสน้ำเย็นแลบราดอร์ที่ไหลเลียบชายฝั่งตะวันออกของเกาะแบฟฟิน ทำให้เมืองมีอากาศหนาวจัดแม้จะตั้งอยู่ทางทิศใต้ของเส้นอาร์กติกเซอร์เคิลก็ตาม

อีคาลูอิตตั้งอยู่ใกล้กับนุก (เมืองหลวงของกรีนแลนด์) มากกว่าเยลโลว์ไนฟ์ (เมืองหลวงของนอร์ทเวสต์เทร์ริทอรีส์ซึ่งเป็นเมืองใหญ่กว่า) ผลจากสำมะโนประชากรปี ค.ศ. 2011 พบว่าเมืองนี้มีประชากรจำนวน 6,699 คน เพิ่มขึ้นร้อยละ 8.3 จากสำมะโนประชากรเมื่อปี ค.ศ. 2006 นับว่าเป็นเมืองหลวงที่มีประชากรน้อยที่สุดในบรรดาเมืองหลวงของรัฐและดินแดนต่าง ๆ ในแคนาดา

เนื่องด้วยอีคาลูอิตอยู่ในละติจูดสูง ทำให้ช่วงฤดูร้อนมีกลางวันที่ยาวนานที่สุดเป็นเวลา 20 ชั่วโมง 50 นาทีSunrise and sunset times in Iqaluit, June 2025 และช่วงฤดูหนาวจะมีกลางวันที่สั้นที่สุดเป็นเวลาเพียง 4 ชั่วโมง 20 นาทีSunrise and sunset times in Iqaluit, December 2025

 ภูมิอากาศ 
อีคาลูอิตถูกจัดว่ามีลักษณะภูมิอากาศแบบทุนดรา แม้ว่าที่ตั้งของเมืองจะอยู่ใต้วงกลมอาร์กติก โดยมีฤดูหนาวที่ยาวนานเกือบตลอดปีและมีอากาศหนาวจัด ซึ่งเดือนกุมภาพันธ์เป็นเดือนที่หนาวที่สุด มีอุณหภูมิเฉลี่ยระหว่าง -31 ถึง -23 องศาเซลเซียส ขณะที่เดือนกรกฎาคมเป็นเดือนที่ร้อนที่สุด มีอุณหภูมิเฉลี่ยระหว่าง 4 ถึง 12 องศาเซลเซียส

ส่วนใหญ่อีคาลูอิตมีหิมะตกตั้งแต่เดือนกันยายนไปจนถึงมิถุนายน น้อยครั้งที่จะพบหิมะในเดือนกรกฎาคมและสิงหาคม โดยมีหิมะตกเฉลี่ย 86 วันต่อปี มีปริมาณหิมะรวมทั้งปีประมาณ 190 เซนติเมตร อีคาลูอิตมีปริมาณหยาดน้ำฟ้ารวมทั้งปีประมาณ 360 มิลลิเมตร และมีแสงแดดรวมตลอดทั้งปีต่ำกว่า 1,500 ชั่วโมง โดยเดือนกรกฎาคมเป็นเดือนที่มีแสงแดดมากที่สุด และตั้งแต่เดือนกันยายนไปถึงกุมภาพันธ์จะมีแสงแดดต่ำกว่า 100 ชั่วโมงต่อเดือน

นับตั้งแต่ปี ค.ศ. 1946 อีคาลูอิตมีสถิติอุณหภูมิต่ำสุดเป็นประวัติการณ์อยู่ที่ -45.6 องศาเซลเซียส เมื่อวันที่ 10 กุมภาพันธ์ ค.ศ. 1967 และสถิติอุณหภูมิสูงสุดเป็นประวัติการณ์อยู่ที่ 26.8 องศาเซลเซียส เมื่อวันที่ 21 กรกฎาคม ค.ศ. 2008

 อ้างอิง 

 แหล่งข้อมูลอื่น 

 นครอีคาลูอิต 

หมวดหมู่:เมืองในประเทศแคนาดา
หมวดหมู่:นูนาวุต